Dogters en ma's bederf by swierige 'high tea' | Maroela Media
Die aktrise, model en skrywer, Leandie du Randt, was die gasspreker by die 'high tea' wat vir ma's en hulle dogters by die Jenna Clifford boetiewinkel in Lynnwood, Pretoria aangebied is. Foto: Esté Meyer Jansen
'n Uitgesoekte groepie ma's en hulle dogters is Saterdagoggend by die Jenna Clifford boetiekwinkel in Lynnwood, Pretoria bederf met 'n teemaaltyd (high tea) en 'n inspirerende praatjie deur die aktrise en skrywer, Leandie du Randt.
Die oggend is die breinkind van Carlin du Toit, ambassadeur van die Lynnwood Bridge-boetiekwinkel, wat glo dat jong vroue en meisies meer as ooit 'n behoefte het aan positiewe rolmodelle, asook ondersteuning en motivering. "Net soos Jenna Clifford wil ek graag help om vroue te bemagtig en daarom het ek 'n mentorskap-program vir jong meisies op die been gebring. Verder deel ek Leandie se visie dat meisies en vroue gemaklik moet wees in hulle lyf en dit maak Leandie se boek, Gemaklik in Jou Eie Lyf, die ideale pasmaat vir hierdie oggend," het Du Toit gesê.
John Owens, Mnr. Suid-Afrika 2013/2014, het almal ook verras met 'n motiveringspraatjie waartydens hy verduidelik het dat hy as 'n pa besef het meisies moet eerder gewys word wat om te doen, as net gesê word. Hy het die gehoor ook meer oor die Mnr. Suid-Afrika kompetisie vertel. Nog bekendes wat die oggend bygewoon het was Ben Kruger, wat die rol van Oom Okkie in Binnelanders vertolk, asook Dane Venter, Teen World Supermodel, en Annemieke van Aarde, Mej. Gauteng 2014/2015.
"Ek wou die oggend seker maak dat elke vrou bederf word met 'n inspirerende boodskap of twee, geskenkies, lekker eetgoedjies en verskillende soorte tee," het Du Toit bygevoeg. "Ek glo tee is 'n drukkie in 'n koppie. Dit is vir my belangrik dat elke vrou Jenna se persoonlike mantra van liefde, skoonheid, passie en waarheid self kon ervaar."
Ma's en hulle dogter is bederf tydens 'n glansryke 'high tea' wat onlangs by die Jenna Clifford boetiekwinkel in Lynnwood, Pretoria gehou is. Foto: Esté Meyer Jansen.
Carlin du Toit, ambassadeur van die Lynnwood Bridge-boetiekwinkel, saam met een van die sprekers, John Owens, Mnr Suid-Afrika 2013/2014. Foto: Esté Meyer Jansen